Anna Andersen er 95 år gammel og har næsten ikke noget syn tilbage. Alligevel nægter hun at sidde alene i sin stue dag efter dag. - Hvis jeg bare skulle sidde her i en lænestol hele dagen lang og så gå i seng. Det kan jeg ikke. Der skal ske noget, forklarer hun, da TV2 Nord møder hende i hjemmet i Frederikshavn. I stedet for at sidde hjemme, går Anna hver dag tur i kvarteret med sin rollator, og ofte bliver hun hentet af Kaj Hermansen i en såkaldt ”rickshaw”, der er en slags ladcykel. Sammen kører de lange ture, for Anna vil gerne ud. - Anna kan ikke se så meget, så jeg fortæller navnene på de veje, vi passerer. Så kører vi måske op på kirkegården, hvor hendes mand ligger, og nogle gange kører vi ned til havnen for at høre vandet klukke, lyder det fra Kaj, der er frivillig ”cykelpilot” i Ældre Sagen i Frederikshavn. Ros fra minister Når Anna og Kaj cykler ture sammen, skyldes det et kommunalt projekt. Projektet ”Styrk fællesskabet” har til formål at få ældre hjemmehjælpsmodtagere og foreningsliv til at mødes. - Der er mange gode foreninger, kirker og arrangementer, som har gode tilbud, men svært ved at nå ud til de ældre. Når de så samarbejder med os, der kender borgerne og deres ønsker, kan man alligevel skabe nogle tilbud, der giver oplevelser og sanselighed allerede ved dørtrinnet, forklarer projektleder i Center for Sundhed & Pleje Ulla Hariet Jensen. ”Styrk fællesskabet” har arbejdet målrettet på at forbedre livskvaliteten for ældre i Frederikshavn i tre år, og projektet er en del af en national indsats som i dag fremlagde deres foreløbige erfaringer. Resultaterne får social- & ældreminister Astrid Kragh (S) til at rose indsatsen. - De mange gode ting, der er i gang, i Frederikshavn og i andre kommuner viser, hvad vi kan lykkes med i kampen mod ensomhed. Det viser, hvor vigtigt det er, at medarbejderne i ældreplejen også kan have øje for de ældres livsglæde og ensomhed. Det sundhedsfaglige fokus er ikke nok i sig selv. De erfaringer bliver også taget ind i arbejdet med en ny ældrelov, siger hun.

Referat:
Projekt i Frederikshavn aktiverer ensomme ældre.